“મારે ખૂબ મોટા માણસ બનવુ હતું. મારા નાનકડા શહેરમાં આટલી ઉંમરે પહોચ્ચા પછી પણ હું કોઈ સત્તા કે માન સમ્માન ન મેળવી શકયો. સતત કશું ન મેળવી શકયાનો અપરાધભાવ ઢળતી ઉંમરે મને કોરી ખાતો. વૃધ્ધ પિતાની ટકટક, જુવાન સંતાનોની ઉપેક્ષા અને કર્કશ સ્વભાવવાળી પત્નીને મૂકીને મે સામે ચાલીને આટલા દૂર મુંબઈ જેવા મહાનગરમાં કંઈક મેળવી લેવાની આશા સાથે ટ્રાન્સફર લીધી હતી. છેલ્લા એક વરસથી એક ગેસ્ટ હાઉસમાં અનાથ બનીને જીવતો હતો. જ્યાં કોઈ તમને આવકારવા આતુર ન હોય! જ્યાં કોઈ તમને આગ્રહ કરીને જમાડનારું ન હોય અને માંદગી આવે તો કાળજી લેનારું પણ કોઈ ન હોય! આ શહેરમાં અનેક સપના લઈને આવ્યો હતો પણ એકલતા અને વિષાદ સિવાય હું અહીં વધુ કશું જ ન મેળવી શકયો. તમે ગુસ્સામાં હોવ કે આનંદમાં પણ કોઈ સહભાગી જ ન થતું હોય એવી નિરસ જીંદગીનો શો અર્થ!”